Artikli teksti oli Keyserling juba kevadel saatnud märgukirjana Inglise välisministrile Balfourile edastamiseks Briti delegatsioonile Pariisi rahuläbirääkimistel.  Artikkel propageerib baltlaste uut lootust hertsogiriigi kavade luhtumise järel - Balti ühisriiki, kus liidriroll kuulunuks baltisakslastele. Väites, et eestlastel ja lätlastel on majanduses ja poliitikas liialt vähe kogemusi, peab  Keyserling mõistlikuks kujundada Belgia eeskujul Balti riik, mis ühendaks nii sakslased, eestlased kui lätlased ja oleks sillaks teutooni ja slaavi maailma vahel. Kuna mõlemal rahvusenamusel on liiga vähe haritlasi, oleksid sakslased esialgu loomulikuks kõrgkihiks, kes hoiaksid  kultuuri taset  ja oleks uue rahva selgrooks.